《杼山禅居寄赠东溪吴处士冯一首》
唐代·皎然

青云何润泽，下有贤人隐。路入菱湖深，迹与黄鹤近。

野风吹白芷，山月摇清轸。诗祖吴叔庠，致君名不尽。

身当青山秀，文体多郢声。澄澈湘水碧，泬寥楚山青。

时人格不同，至今罕知名。昔贤敦师友，此道君独行。

既得庐霍趣，乃高雷远情。别时春风多，扫尽雪山雪。

为君中夜起，孤坐石上月。悠然遗尘想，邈矣达性说。

故人不在兹，幽桂惜未结。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。